মো: আ: কাইয়ুম গোরা ঃ সোনাডাঙ্গা থানা আওয়ামীলীগের প্রস্তাবিত কমিটির সহ-সভাপতি, সাধারণ সংঘের সাধারণ সম্পাদক এবং দারুস সালাম-দারুল আমান সমাজ কল্যাণ পরিষদের যুগ্ম সম্পাদক মো: আ: কাইয়ুম গোরা আওয়ামীলীগের দলীয় মনোনয়ন নিয়ে প্রার্থী হওয়ার জন্য ইতোমধ্যে মহানগর দলের কাছে আবেদন করেছেন। তবে দল যাকেই মনোনয়ন দেয় তার পক্ষেই তিনি নির্বাচনী কাজ করবেন বলেও জানান। বর্তমান কাউন্সিলর ২৫ নম্বর ওয়ার্ডকে একটি মডেল ওয়ার্ডে পরিণত করতে সক্ষম হয়েছেন উল্লেখ করে তিনি বলেন, অধিকাংশ রাস্তাঘাটই আজ ভাল। তার পরেও বর্তমান কাউন্সিলর কোন কারনে নির্বাচন থেকে পিছিয়ে গেলে তিনি সামনে আসবেন। তিনি নিজেকে স্কুল-কলেজগুলোর চৌকিদার উল্লেখ করে বলেন, বখাটেরা যাতে ছাত্রীদের উত্যক্ত না করতে পারে সেদিকে তার নজরদারি রয়েছে। মাদককেও তারা ইতোমধ্যে অনেকাংশে নিয়ন্ত্রণ করতে সক্ষম হয়েছেন বলেও জানান। লায়ন্স স্কুল মাঠ ছাড়া ওয়ার্ডে তেমন কোন খেলার মাঠ নেই উল্লেখ করে তিনি বলেন, আরও কিছু মাঠ প্রয়োজন। তিনি আওয়ামী পরিবারের একজন সক্রিয় সদস্য উল্লেখ করে বলেন, নিজে যেমন দলের পেছনে শ্রম দেন তেমনি তার পিতা একজন বীর মুক্তিযোদ্ধা, ভাই নগর আওয়ামীলীগের সদস্য। সুতরাং আলী আকবর টিপুর পর কেউ দলীয় মনোনয়ন পাওয়ার দাবিদার হলে তিনিই অগ্রাধিকার পাবেন।